2 Dikgoši 13 | Beibele Inthaneteng | Phetolelo ya Lefase le Lefsa
2 Dikgoši 13:1-25
13 Ka ngwaga wa masomepedi-tharo wa pušo ya Jehoashe+ morwa wa Ahasia+ kgoši ya Juda, Jehoahase+ morwa wa Jehu+ e bile kgoši ya Isiraele kua Samaria ka nywaga e lesomešupa.
2 O ile a dira tše mpe mahlong a Jehofa+ a ba a sepela a phegeletše sebe sa Jeroboama+ morwa wa Nebata, e lego seo ka sona a dirilego gore Isiraele e dire sebe.+ Ga a ka a di tlogela.
3 Bogale bja Jehofa+ bja tukela Baisiraele, moo a ilego a ba gafela seatleng sa Hasaele+ kgoši ya Siria le seatleng sa Bene-hadada+ morwa wa Hasaele mehleng ka moka ya ge ba sa phela.
4 Jehoahase a kgopela go gaugelwa*+ ke Jehofa, moo Jehofa a ilego a mo theetša;+ ka gobane o be a bone go gatelelwa ga Baisiraele,+ ka ge kgoši ya Siria e be e ba gateletše.+
5 Ka gona Jehofa a nea Baisiraele mophološi,+ moo ba ilego ba tšwa ka tlase ga seatla sa Siria gomme bana ba Isiraele ba dula magaeng a bona go etša pele.+
6 (Ga se ba ka ba tlogela sebe sa ba ntlo ya Jeroboama, e lego seo ka sona a dirilego gore Isiraele e dire sebe.+ Ba ile ba sepela+ sebeng seo; gaešita le kota e kgethwa+ e be e eme Samaria.)
7 Ka gobane Jehoahase o be a se a tlogelelwa madira, eupša a tlogeletšwe feela banamedi ba dipere ba masomehlano, dikoloi tše lesome le banna ba dikete tše lesome (10 000) ba sepelago ka maoto,+ ka gobane kgoši ya Siria e be e ba fedišitše,+ ya ba gatakela go etša lerole la moo go folelwago mabele gona.+
8 Ge e le ditaba ka moka tša Jehoahase, tšohle tšeo a di dirilego le tša matla a gagwe, na ga di a ngwalwa ka pukung+ ya ditaba tša mehleng ya dikgoši tša Isiraele?
9 Mafelelong Jehoahase a robala le borakgolokhukhu ba gagwe gomme ba mmoloka Samaria;+ Jehoashe+ morwa wa gagwe a buša legatong la gagwe.
10 Ka ngwaga wa masometharo-šupa wa pušo ya Jehoashe+ kgoši ya Juda, Jehoashe morwa wa Jehoahase e bile kgoši ya Isiraele kua Samaria ka nywaga e lesometshela.
11 O ile a dira tše mpe mahlong a Jehofa.+ Ga a ka a tlogela dibe ka moka tša Jeroboama morwa wa Nebata, e lego tšeo ka tšona a dirilego gore Isiraele e dire sebe.+ O ile a sepela ka tšona.
12 Ge e le ditaba ka moka tša Jehoashe, tšohle tšeo a di dirilego, tša matla a gagwe le kamoo a ilego a lwa+ le Amatsia kgoši ya Juda, na ga di a ngwalwa ka pukung+ ya ditaba tša mehleng ya dikgoši tša Isiraele?
13 Mafelelong Jehoashe a robala le borakgolokhukhu ba gagwe, gomme Jeroboama+ yena a dula sedulong sa gagwe sa bogoši. Ke moka Jehoashe a bolokwa Samaria le dikgoši tša Isiraele.+
14 Elisha+ yena o be a swerwe ke bolwetši bjo bo bego bo tlo mmolaya.+ Ka gona Jehoashe kgoši ya Isiraele a theogela go yena gomme a mo llela a mo gokaretše a re: “Tate,+ tate, bona koloi ya ntwa ya Isiraele le banamedi ba yona ba dipere!”+
15 Elisha a re go yena: “Tšea bora le mesebe.” Ka gona a tšea bora le mesebe.
16 A iša pele a bolela le kgoši ya Isiraele a re: “Swara bora ka seatla sa gago.” Ka gona ya swara bora ka seatla sa yona, ka morago ga moo Elisha a bea diatla+ tša gagwe godimo ga diatla tša kgoši.
17 Ke moka a re: “Bula lefasetere la ka bohlabela.” Ka gona ya le bula. Mafelelong Elisha a re: “Betša mosebe!” Yona ya o betša. Elisha a napa a re: “Wo ke mosebe wa Jehofa wa go phološa,+ wona mosebe wa go phološa wo o beletšwago Siria! Wena o tla fenya Siria kua Afeke+ go fihlela o e fediša.”
18 Elisha a buša a re: “Tšea mesebe.” Ge a re’alo yona ya e tšea. Ke moka a re go kgoši ya Isiraele: “Beletša mesebe mo fase.” Ka gona ya betša gararo gomme ya kgaotša.+
19 Monna wa Modimo wa therešo+ a e galefela; ka gona a re: “O be o swanetše go e betša ka makga a mahlano goba a tshelelago! Ge o dirile bjalo o be o tla fenya Siria go fihlela o e fediša, eupša bjale o tla fenya Siria ka makga a mararo feela.”+
20 Ka morago ga moo Elisha a hwa gomme ba mmoloka.+ Bahlasedi+ ba Bamoaba+ ba thoma go tla ka mehla nageng ge ngwaga o thoma.
21 Ya re ge batho ba bangwe ba boloka monna tsoko, ba bona bahlasedi bao. Gateetee ba lahlela monna yoo lebitleng la Elisha gomme ba tloga. Ge setopo sa monna yoo se kgwatha marapo a Elisha, monna yoo a tsoga+ a ema ka maoto.+
22 Ge e le Hasaele+ kgoši ya Siria, yena o ile a gatelela+ Isiraele mehleng ka moka ya ge Jehoahase a sa phela.
23 Fela Jehofa o ile a ba gaugela+ a ba a ba šokela+ gomme a boela go bona ka baka la kgwerano+ yeo a bego a e dirile le Aborahama,+ Isaka+ le Jakobo;+ o be a sa nyake go ba fediša,+ e bile ga se a ka a ba lahla pele ga gagwe go ba go fihla ga bjale.
24 Mafelelong Hasaele kgoši ya Siria a hwa, gomme Bene-hadada morwa wa gagwe a buša legatong la gagwe.
25 Jehoashe morwa wa Jehoahase a thopolla seatleng sa Bene-hadada morwa wa Hasaele metse yeo e bego e thopilwe seatleng sa Jehoahase tatagwe ntweng. Jehoashe o mo fentše ka makga a mararo gomme a bušetša metse ya Isiraele go yena.+
^ Phetolelo ya lentšu ka lentšu e re, “a nolofatša sefahlego.”
2 Dikgoši 13
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D13%26wtlocale%3DSE%26srcid=share⊂ject=Bala Beibele Inthaneteng